LUR betreur dodelike N1-botsing | Maroela Media
LUR betreur dodelike N1-botsing
Ses mense het Sondagoggend in die ongeluk op die N1-hoofweg naby Hammanskraal gesterf. (Foto: Medi-Egde First Responders/Facebook)
Jacob Mamabolo, die Gautengse LUR vir openbare vervoer en padinfrastruktuur, het Sondag sy medelye betuig met die familielede wat vroeër die dag hul geliefdes in 'n grubotsing op die N1-hoofweg naby Hammanskraal, noord van Pretoria, verloor het.
Ses mense, onder wie drie kinders, het in dié voorval omgekom.
"Ons is hartseer oor hierdie ongeluk en betuig ons innige meegevoel met die families en geliefdes van die slagoffers. Ons sal voortgaan met ons pogings om die bloedbad op ons paaie te verminder, asook om mense aan te moedig om verantwoordelikheid en beheer te neem wanneer hulle bestuur," het die LUR in 'n verklaring gesê.
Luidens die verklaring doen Mamabolo ook 'n beroep op bestuurders om te alle tye by die spoedbeperkings te hou, geduld uit te oefen, gereeld te rus wanneer hulle oor lang afstande bestuur en seker te maak dat hul voertuie padwaardig is.
Maroela Media het vroeër berig die ongeluk is Sondag om 09:26 aangemeld.
Volgens Charles Mabaso, woordvoerder van die Tshwane-nooddienste, het 'n ligte motorvoertuig agter teen 'n vragmotor vasgery.
Volgens 'n verklaring van Medi-Edge-nooddienste het die twee voertuie egter reg van voor gebots.
Vier van die oorledenes is buite die voertuig op die toneel gevind. Hulle is vermoedelik uit die motor geslinger. Nóg 'n ernstig beseerde persoon moes met lewenskake uit dié motorwrak gered word.
Die vragmotorbestuurder het op die toneel gesterf en 'n passasier in dié voertuig is ernstig beseer. Dié persoon moes ook met lewenskake uit die vragmotor bevry word.
botsing N1 Pretoria
Polisie help baba vang
2 dood toe ligte vliegtuig aan Oos-Rand neerstort
Die dag as ALLE motoriste by die spoedgrens begin hou asook die padreels begin gehoorsaam, eers dan sal die slagting baie minder word op ons paaie.
Maar ek dink dit is net n pypdroom in S.A
Dit gaan eerder net erger word want wette in die land word selektief toegepas, die klein bietjie wat wel toegepas word.